HU Az Európai Unió Hivatalos Lapja C 160/19

Értesítés a Kínai Népköztársaságból származó egyes vas vagy acél kötőelemek behozatalára vonatkozó, hatályban lévő dömpingellenes intézkedések azt követően történő felülvizsgálatának megindításáról, hogy a Kereskedelmi Világszervezet (WTO) Vitarendező Testülete 2011. július 28-án az EK – Kötőelemek vitában (DS 397) ajánlásokat és határozatokat fogadott el

2012/C 160/07

Az Európai Bizottsághoz (a továbbiakban: Bizottság) felülvizsgálati kérelem érkezett a WTO Vitarendező Testülete által dömping- és szubvencióellenes ügyekkel kapcsolatban elfogadott jelentés után a Közösség által hozható intézkedésekről szóló, 2001. július 23-i 1515/2001/EK tanácsi rendelet (1) (a továbbiakban: WTO-t felhatalmazó rendelet) 1. cikkének (3) bekezdése alapján.

1. Felülvizsgálati kérelem

A kérelmet a Bulten Fasteners (China) Co., Ltd. nyújtotta be egy bizottsági értesítés (2) közzétételét követően (a kötőelemekre vonatkozó végrehajtási értesítés), amely felkérte a kötőelemek kínai népköztársaságbeli exportáló gyártóit, hogy vegyék fel a kapcsolatot a Bizottsággal és nyújtsanak be felülvizsgálati kérelmet, amennyiben úgy vélik, hogy érvényesek rájuk a kötőelemekre vonatkozó végrehajtási értesítés 1. pontjának a) alpontjában foglalt feltételek.

2. A vizsgált termék

Az e vizsgálat tárgyát képező termékek a Kínai Népköztársaságból származó egyes vas vagy acél kötőelemek (a továbbiakban: vizsgált termék), a 91/2009/EK bizottsági rendeletben (3) (a továbbiakban: az eredeti rendelet) meghatározottak szerint.

3. A meglévő intézkedések

A jelenleg hatályos intézkedés a 91/2009/EK tanácsi rendelettel a Kínai Népköztársaságból származó egyes vas vagy acél kötőelemek behozatalára kivetett végleges dömpingellenes vám.

4. A felülvizsgálat indokai

A WTO-t felhatalmazó rendelet 1. cikkének (3) bekezdése alapján benyújtott kérelmet azzal támasztották alá, hogy az 1225/2009/EK tanácsi rendelet (4) (a dömpingellenes alaprendelet) 9. cikkének (5) bekezdésében foglalt igazgatási teher visszatartotta az 1. pontban megnevezett kérelmezőt az együttműködéstől és az egyéni elbánás kérelmezésétől.

A kérelmező a kötőelemekre vonatkozó végrehajtási értesítés 1. b) pontja ii. alpontjának megfelelően adatokat szolgáltatott továbbá az eredeti vizsgálati időszak alatti exportárairól és kiviteli mennyiségeiről.

A kérelmező azt állította továbbá, hogy ha együttműködött volna az eredeti vizsgálatban, egyedi vizsgálatot kért volna a dömpingellenes alaprendelet 17. cikkének (3) bekezdésének megfelelően, és ezért most kérelmezi ezt az elbánást.

5. A dömping megállapítására irányuló eljárás

Minthogy a tanácsadó bizottsággal folytatott konzultációt követően megállapítást nyert, hogy elegendő bizonyíték áll rendelkezésre a felülvizsgálat megindításához, a Bizottság a WTO-t felhatalmazó rendelet 1. cikkének (3) bekezdése alapján felülvizsgálatot indít annak érdekében, hogy megállapítsa, a kérelmező teljesíti-e a dömpingellenes alaprendelet 9. cikke (5) bekezdésében és 17. cikke (3) bekezdésében az egyedi vámtétel megállapítására vonatkozó követelményeket.

Amennyiben a kérelmező megfelel az egyéni vám kivetésére vonatkozó követelményeknek, akkor megállapításra kerül vonatkozásában az érintett termék Unióba irányuló behozatalaira érvényes egyéni dömpingkülönbözet és vámtétel mértéke, amennyiben ilyeneket meg kell állapítani. A vizsgálat ezt az egyéni dömpingkülönbözetet a kérelmező eredeti vizsgálati időszak alatti exportárai valamint az analóg ország tekintetében már az eredeti vizsgálatban megállapított rendes érték alapján fogja megállapítani.

a) Kérdőívek

A vizsgálathoz szükségesnek tartott információk beszerzése érdekében a Bizottság kérdőívet küld a kérelmezőnek. Ezen információknak és az ezeket alátámasztó bizonyítékoknak a 6. a) pont i. alpontjában megállapított határidőn belül kell beérkezniük a Bizottsághoz.

b) Információgyűjtés és meghallgatások

A Bizottság felkéri az érdekelt feleket, hogy ismertessék álláspontjukat, a kérdőívre adott válaszokon kívül szolgáltassanak további információkat, és állításaikat támasszák alá bizonyítékokkal. Ezen információknak és az ezeket alátámasztó bizonyítékoknak a 6. a) pont i. alpontjában megállapított határidőn belül kell beérkezniük a Bizottsághoz.

A Bizottság meghallgathatja továbbá az érdekelt feleket, amennyiben olyan kérelmet nyújtanak be, melyből kitűnik, hogy meghallgatásukat különleges okok indokolják. E kérelmet a 6. a) pont ii. alpontjában megállapított határidőn belül kell benyújtani.

6. Határidők

Általános határidők

i. Jelentkezés, kitöltött kérdőívek benyújtása, egyéb információk közlése

Ahhoz, hogy az érdekelt felek előterjesztéseit a vizsgálat során figyelembe lehessen venni, a feleknek – eltérő rendelkezés hiányában – az ezen értesítésnek az Európai Unió Hivatalos Lapjában való közzétételét követő 37 napon belül jelentkezniük kell a Bizottságnál, ki kell fejteniük álláspontjukat, be kell nyújtaniuk kitöltött kérdőíveiket, illetve a Bizottság rendelkezésére kell bocsátaniuk a birtokukban lévő egyéb információkat. A Bizottság felhívja a figyelmet arra, hogy az alaprendeletben megállapított eljárási jogok többsége csak akkor gyakorolható, ha a felek a fent említett határidőn belül jelentkeznek a Bizottságnál.

ii. Meghallgatások

Az érdekelt felek ugyanezen 37 napos határidőn belül kérhetik a Bizottság előtti meghallgatásukat is.

7. Az írásbeli beadványok benyújtására, valamint a kitöltött kérdőívek és levelek elküldésére vonatkozó utasítások

Az érdekelt felek valamennyi bizalmas írásos beadványát – beleértve az ezen értesítésben kért információkat, a kérdőívekre adott válaszokat és a leveleket – „Limited” (5) (Korlátozott hozzáférés) jelöléssel kell ellátni.

A „Limited” jelöléssel ellátott információkat benyújtó érdekelt feleknek a dömpingellenes alaprendelet 19. cikke (2) bekezdésének értelmében ezekhez nem bizalmas jellegű összefoglalókat is csatolniuk kell, melyeket „For inspection by interested parties” (Az érdekelt felek számára, betekintésre) jelöléssel kell ellátni. Ezeknek az összefoglalóknak kellően részletesnek kell lenniük ahhoz, hogy a bizalmas információk lényege érthető legyen. Amennyiben a bizalmas információt benyújtó érdekelt fél nem készíti el a nem bizalmas jellegű összefoglalót a kért formában és minőségben, a Bizottság figyelmen kívül hagyhatja az ilyen bizalmas információt.

Az érdekelt feleknek minden beadványukat és kérelmüket elektronikus formában kell benyújtaniuk (a nem bizalmas beadványokat e-mailben, a bizalmasakat CD-R/DVD lemezen), és fel kell tüntetniük nevüket, címüket, e-mail címüket, telefon- és faxszámukat. Azonban a kitöltött kérdőívekhez vagy azok frissített verzióihoz csatolt minden meghatalmazást és aláírt tanúsítványt papíron kell benyújtani, azaz levélben vagy személyesen, az alábbiakban megadott címen. A dömpingellenes alaprendelet 18. cikke (2) bekezdésének megfelelően, amennyiben egy érdekelt fél beadványait és kérelmeit nem tudja elektronikus formában benyújtani, azonnal tájékoztatnia kell erről a Bizottságot. Az érdekelt felek további információkat a Bizottsággal való levelezésről a Kereskedelmi Főigazgatóság honlapján, a vonatkozó weboldalon találhatnak: http://ec.europa.eu/trade/tackling-unfair-trade/trade-defence/

A Bizottság levelezési címe:

European Commission Directorate-General for Trade Directorate H Office: N105 04/092 1049 Bruxelles/Brussel BELGIQUE/BELGIË Fax +32 22993704 E-mail: TRADE-AD-FASTENERS-DSB@ec.europa.eu

8. Az együttműködés hiánya

Abban az esetben, ha az érdekelt felek valamelyike megtagadja a szükséges információkhoz való hozzáférést, vagy nem szolgáltat információkat határidőn belül, illetve ha a vizsgálatot jelentősen hátráltatja, az alaprendelet 18. cikkének megfelelően megerősítő vagy nemleges megállapítások tehetők a rendelkezésre álló tények alapján.

Ha megállapítást nyer, hogy az érdekelt felek valamelyike hamis vagy félrevezető adatokat szolgáltatott, ezeket az információkat figyelmen kívül kell hagyni, és az alaprendelet 18. cikkének megfelelően a rendelkezésre álló tényekre lehet támaszkodni. Ha valamelyik érdekelt fél nem, vagy csak részben működik együtt, és ezért a rendelkezésre álló tények felhasználására kerül sor, az eredmény kedvezőtlenebb lehet e fél számára, mintha együttműködött volna.

9. Személyes adatok feldolgozása

A Bizottság felhívja a figyelmet arra, hogy a vizsgálat során gyűjtött valamennyi személyes adatot a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról szóló, 2000. december 18-i 45/2001/EK európai parlamenti és tanácsi rendeletnek (6) megfelelően fogja kezelni.

10. Meghallgató tisztviselő

Az érdekelt felek kérhetik a Kereskedelmi Főigazgatóság meghallgató tisztviselőjének közbenjárását. A meghallgató tisztviselő összekötő szerepet tölt be az érdekelt felek és a Bizottság vizsgálattal megbízott szolgálatai között. A meghallgató tisztviselő megvizsgálja az aktához való hozzáférésre irányuló kérelmeket, az iratok bizalmas kezelését érintő vitákat, a határidők meghosszabbítására vonatkozó kérelmeket, valamint a harmadik felek által benyújtott, meghallgatás iránti kérelmeket. A meghallgató tisztviselő meghallgatást biztosíthat egy adott érdekelt fél számára, és közbenjárhat annak biztosítása érdekében, hogy az érdekelt felek maradéktalanul gyakorolhassák a védelemhez való jogukat.

A meghallgató tisztviselő általi meghallgatás iránti kérelmet írásban, a kérelem indokainak megadásával együtt kell benyújtani. A vizsgálat kezdeti szakaszára vonatkozó kérdésekben kért meghallgatások esetében a kérelmet az ezen értesítésnek az Európai Unió Hivatalos Lapjában való közzétételét követő 15 napon belül kell benyújtani. Ezt követően a meghallgatás iránti kérelmet a Bizottság által a felekkel folytatott kommunikáció során meghatározott egyedi határidőn belül kell benyújtani.

További információk, valamint a meghallgató tisztviselő elérhetősége és weboldala a Kereskedelmi Főigazgatóság honlapján található: (http://ec.europa.eu/trade/tackling-unfair-trade/hearing-officer/index_en.htm).

(1) HL L 201., 2001.7.26., 10. o.

(2) HL C 66., 2012.3.6., 29. o.

(3) HL L 29., 2009.1.31., 1. o.

(4) HL L 343., 2009.12.22., 51. o.

(5) A „Limited” jelöléssel ellátott dokumentum az 1255/2009/EK tanácsi rendelet (HL L 343., 2009.12.22., 51. o.) 19. cikke és az 1994. évi GATT VI. cikkének végrehajtásáról szóló WTO-megállapodás (dömpingellenes megállapodás) 6. cikke szerint bizalmas dokumentumnak minősül. A dokumentum az 1049/2001/EK európai parlamenti és tanácsi rendelet (HL L 145., 2001.5.31., 43. o.) 4. cikke értelmében is védelem alatt áll.

(6) HL L 8., 2001.1.12., 1. o.